b'\n_START_ARTICLE_\nRobert Motherwell\n_START_PARAGRAPH_\nRobert Motherwell (24. tammikuuta 1915 \xe2\x80\x93 16. hein\xc3\xa4kuuta 1991) oli yhdysvaltalainen taidemaalari. H\xc3\xa4n sai vaikutteita abstraktista ekspressionismista ja liitti siihen kollaasitekniikkaa. H\xc3\xa4nen vaimonsa oli taiteilija Helen Frankenthaler. Motherwell piti taiteen keskeisen\xc3\xa4 sis\xc3\xa4lt\xc3\xb6n\xc3\xa4 eettisi\xc3\xa4 arvoja._NEWLINE_Motherwell opiskeli kuvataidetta, mutta 21-vuotiaana h\xc3\xa4n suuntautui Stanfordin yliopistossa filosofiaan. Varsin pian h\xc3\xa4n kuitenkin palasi taiteen pariin erityisesti Columbian yliopiston piiriss\xc3\xa4 vuodesta 1937. H\xc3\xa4n piti yhteytt\xc3\xa4 eurooppalaisiin surrealisteihin ja pyrki siirt\xc3\xa4m\xc3\xa4\xc3\xa4n omasta alitajunnastaan kumpuavat kuvat suoraan kankaalle. Vuoden 1940 matka Meksikoon muutti kuitenkin h\xc3\xa4nen suuntautumisensa ekspressionismiin. H\xc3\xa4n sai vaikutteita Mark Rothkon ja Jackson Pollockin taiteesta. Kollaasin h\xc3\xa4n liitti ilmaisutapaansa vuonna 1943. Motherwellin p\xc3\xa4\xc3\xa4ty\xc3\xb6 on vuonna 1947 valmistunut Spanish Elegies.'